​ຜູ້​ປົກ​ຄອງ​ລັດ​ອິນ​ດຽນ​ນາ ແມ່ນ​ເຈົ້າ​ໜ້າ​ທີ່​ຄົນ​ຫຼ້າ​ສຸດ ຂອງ​ສະ​ຫະ​ລັດ ທີ່​ເດີນ​ທາງ​ໄປ​ຢ້ຽມ​ຢາມ​ໄຕ້​ຫວັນ​ຢ່າງ​ເປັນ​ທາງ​ການ 
ຜູ້​ປົກ​ຄອງ​ລັດ ເອ​ຣິກ ໂຮ​ລ​ຄຳ ຂຽນ​ລົງ​ໃນ​ທວີດ​ເຕີ້​ວ່າ ທ່ານ​ຍັງ​ຈະ​ໄປ​ຢ້ຽມ​ຢາມ​ເກົາ​ຫ​ຼີ​ໃຕ້ ໃນ​ຂະ​ນະ​ທີ່​ທຳ​ນຽບ​ປະ​ທາ​ນາ​ທິ​ບໍ​ດີ​ໄຕ້​ຫວັນ​ກ່າວ​ວ່າ ທ່ານ​ຈະ​ພົບ​ປະ​ກັບ​ປະ​ທາ​ນາ​ທິ​ບໍ​ດີ​ໄຊ​ອິ້ງ​ເຫວິນ ໃນ​ຕອນ​ເຊົ້າ​ວັນ​ຈັນ​ນີ້
ຜູ້ປົກຄອງລັດອິນດຽນນາ ເດີນທາງໄປເຖິງນະຄອນຫຼວງໄທເປ ໃນວັນອາທິດວານນີ້ ຊຶ່ງກາຍເປັນເຈົ້າໜ້າທີ່ສະຫະລັດຄົນຫຼ້າສຸດ ທີ່ໄດ້ເດີນທາງໄປຢ້ຽມຢາມໄຕ້ຫວັນ ແລະບໍ່ຍອມປະຕິບັດຕາມການກົດດັນຂອງຈີນເພື່ອໃຫ້ຍົກເລີກການເດີນທາງດັ່ງກ່າວ ອີງຕາມລາຍງານຂອງອົງການຂ່າວຣອຍເຕີ້ ຈີນ ຊຶ່ງໄດ້ກ່າວອ້າງວ່າ ໄຕ້ຫວັນທີ່ປົກຄອງແບບປະຊາທິປະໄຕ ເປັນດິນແດນຂອງຕົນ ທັງໆທີ່ລັດຖະບານໄທເປໄດ້ມີການຄັດຄ້ານຈາກແຂງຂັນນັ້ນ ຈຶ່ງໄດ້ຈັດໃຫ້ມີການຊ້ອມລົບແລະຝຶກແອບທາງທະເນ ໃກ້ກັບເກາະໄຕ້ຫວັນ ນັບແຕ່ປະທານສະພາຕ່ຳສະຫະລັດ ທ່ານນາງແນນຊີ ເພໂລຊີ ເດີນທາງໄປຢ້ຽມຢາມນະຄອນໄທເປເປັນເວລາ 2 ມື້ ໃນຕົ້ນເດືອນນີ້ ໃນອາທິດແລ້ວ ກໍມີສະມາຊິກລັດຖະສະພາສະຫະລັດຈຸທີ 2 ໄດ້ເດີນທາງໄປຢ້ຽມຢາມໄຕ້ຫວັນ ຜູ້ປົກຄອງລັດ ເອຣິກ ໂຮລຄຳ (Eric Holcomb) ຂຽນລົງໃນທວີດເຕີ້ວ່າ ທ່ານຈະເດີນທາງໄປຢ້ຽມຢາມເກົາຫຼີໃຕ້ ໃນຂະນະທີ່ທຳນຽບປະທານາທິບໍດີໄຕ້ຫວັນກ່າວວ່າ ທ່ານຈະພົບປະກັບປະທານາທິບໍດີໄຊອິ້ງເຫວິນ ໃນຕອນເຊົ້າຂອງວັນຈັນມື້ນີ້ ທ່ານໂຮລຄຳ ຂຽນລົງໃນທວີດເຕີ້ວ່າ “ຂ້າພະເຈົ້າມີຄວາມກະຕືລືລົ້ນເພື່ອຈະໃຊ້ເວລາໃນອາທິດນີ້ ເພື່ອເສີມສ້າງຄວາມສຳພັນໃໝ່ ພ້ອມທັງເນັ້ນຢ້ຳ ເຖິງຄວາມ ຄວາມສຳພັນທີ່ມີມາເປັນເວລາດົນນານ ແລະເສີມຂະຫຍາຍຄວາມເປັນພາຄີໃນພາກສ່ວນທີ່ສຳຄັນໆກັບໄຕ້ຫວັນ ແລະເກົາຫຼີໄຕ້ ” ທ່ານໄດ້ກ່າວເຖິງການເດີນທາງໄປຢ້ຽມຢາມໄຕ້ຫວັນ ແລະເກົາຫຼີໃຕ້ວ່າ “ເປັນການເດີນທາງເພື່ອເສີມສ້າງເສດຖະກິດ” ໂດຍເວົ້າວ່າ ທ່ານເປັນຜູ້ປົກຄອງລັດຄົນທຳອິດທີ່ເດີນທາງໄປຢ້ຽມຢາມໄຕ້ຫວັນ ນັບແຕ່ການລະບາດຂອງໂຄວິດ-19 ໄດ້ເລີ້ໝຂຶ້ນເມື່ອສອງປີກ່ອນ ທ່ານໂຮລຄຳ ຂຽນລົງໃນບັນຊີທວີດເຕີ້ຂອງທ່ານວ່າ “ຄະນະຜູ້ແທນຂອງພວກເຮົາຈະໃຊ້ເວລາໃນອາທິດນີ້ ພົບປະກັບເຈົ້າໜ້າທີ່ລັດຖະບານ ຜູ້ນຳທຸລະກິດ ແລະສະຖາບັນການສຶກສາຕ່າງໆ ເພື່ອເສີມຂະຫຍາຍເສດຖະກິດຂອງລັດອິນດຽນນາ ການສຶກສາ ແລະການເຊື່ອມຕໍ່ທາງດ້ານວັດທະນະທຳກັບໄຕ້ຫວັນແລະເກົາຫຼີໃຕ້ ” ຍັງບໍ່ມີປະຕິກິລິຍາຕອບໂຕ້ໃດໆຈາກຈີນໃນທັນທີເທື່ອ ຂະນະທີ່ທ່ານເດີນທາງໄປເຖິງໄຕ້ຫວັນ ຈີນກ່າວວ່າ ໄຕ້ຫວັນແມ່ນບັນຫາທີ່ສຳຄັນສຸດແລະມີຄວາມຫຼໍ່ແຫຼມ ຕໍ່ຄວາມສຳພັນກັບວໍຊິງຕັນ ແລະຕົນຖືວ່າເກາະດັ່ງກ່າວແມ່ນບັນຫາພາຍໃນຂອງຕົນ ແຕ່ລັດຖະບານໄຕ້ຫວັນກ່າວວ່າ ສາທາລະນະລັດປະຊາຊົນຈີນ ບໍ່ເຄີຍປົກຄອງເກາະດັ່ງກ່າວມາກ່ອນ ແລະກໍບໍ່ມີສິດທີ່ຈະກ່າວອ້າງເອົາກຳມະສິດເໜືອໄຕ້ຫວັນ ແລະມີແຕ່ປະຊາຊົນຊາວໄຕ້ຫວັນ 23 ລ້ານຄົນເທົ່ານັ້ນ ສາມາດຕັດສິນໃຈກ່ຽວກັບອະນາຄົດຂອງພວກເຂົາເຈົ້າ ການຝຶກຊ້ອມທາງທະຫານຂອງກອງທັບຈີນ ຍັງດຳເນີນຢູ່ຕໍ່ໄປໃນບໍລິເວນອ້ອມຮອບເກາະໄຕ້ຫວັນ ເຖິງແມ່ນມີຂະໜາດຫລຸດລົງ ກວ່າໃນເວລາຫຼັງຈາກການເດີນທາງໄປຢ້ຽມຢາມຂອງທ່ານນາງເພໂລຊີກໍຕາມ